### Beslutning

1. Drøftet og udvalget fastholder de gældende retningslinjer, dog med bemærkning om at net-tilslutning og rekreative elementer for lokalsamfundet er særlig vigtigt. Udvalget er også enige om, at ansøgninger til multifunktionelle anlæg ikke indgår i prioriteringer mht. solcelleanlæg.

2. Godkendt.

Afbud: Matthias Carlsen

### Sagsfremstilling

## Resume og sagens baggrund

Teknik- og Miljøudvalget besluttede på mødet den 15. januar 2024 en proces for den fortsatte planlægning af større solcelleanlæg i Kalundborg Kommune, frem mod sommeren 2024. Èn af milepælene var at afholde et dialogmøde med ansøgere om status på de resterende projekter samt en forventningsafstemning  omkring den fortsatte dialog.

Teknik- og Miljøudvalget drøftede på mødet den 8. februar 2024 kriterier og prioriteringer i planlægningen og rammerne for det nævnte møde.

Dialogmødet blev afholdt den 14. marts 2024 med deltagelse fra 24 ansøger. Sagen samler op på mødet samt konkluderer på den videre proces.

## Indstillinger

Chefen for Plan, Byg og Miljø indstiller at,

1. Udvalget drøfter udkommet fra dialogmødet den 14. marts 2024 med afsæt i  sagsfremstilling og tilknyttede bilag.
2. Udvalget godkender indholdet i den videre proces frem til Udvalgets møde i juni.

## Behandling

Teknik- og Miljøudvalget.

## Sagsfremstilling

*Dialogmødet den 14. marts 2024*Invitationen fortæller, at der siden arbejdet med planlægningen begyndte er sket en del med hensyn til erfaringer og muligheder på området. Teknik- og Miljøudvalget tager fortsat udgangspunkt i det gældende grundlag i kommuneplanen, men udvalget ønsker særligt en dialog om, hvordan flersidig brug af arealerne, lokal udvikling og inddragelse samt muligheden for nettilslutning kan indgå i den samlede prioritering ved den kommende behandling af konkrete projekter.

På mødet gav administrationen en status på den hidtidige og aktuelle planlægning, og et overblik over resterende og nye ansøgninger i puljen. Temaerne i kommuneplanens gældende retningslinjer blev ridset op, og der blev lagt op til en drøftelse om særligt lokal udvikling og udfordringerne med nettilslutning.

Oversigtskort med de ansøgte projekter ansøgninger er angivet på bilag 1.

De fremmødte gav udtryk for, at mødet var informativt, og kom den kritik i møde, at det har været svært at følge med i den hidtidige planlægningsproces. Ansøgerne fik lejlighed til at bringe deres synspunkter frem og komme med konstruktive forslag til arbejdet. Blandt andet blev det drøftet, hvorvidt muligheden for nettilslutning skal have en særlig vægtning i prioriteringen, og i hvilken udstrækning man kan arbejde med lokal udvikling, når tidshorisonten for en eventuel planlægning ikke er kendt.

Som afslutning på mødet, og i forlængelse af den besluttede proces frem mod sommerferien, blev ansøgerne opfordret til at genbesøge deres projekter og foretage eventuelle opdateringer. Herunder særligt at forholde sig til og beskrive, hvordan man i det pågældende projekt vil sikre lokal inddragelse og udvikling. Dette ud fra hvad man vil indtænke udover de obligatoriske pulje- og kompensationsordninger for naboer til VE-anlæg som fremgår af VE-lovgivningen.

Fristen for at indsende opdaterede projekter er sat til den 1. maj 2024.

*Aktuel planlægningsproces*Kommunens planlægning tager afsæt i kommuneplanens retningslinjer for større solcelleanlæg og hensynet til relevante tematiske udpegninger og interesser. Der er således ikke udlagt konkrete områder, hvor der kan opstilles større solcelleanlæg.

Det betyder også, at ingen af de ansøgte projekter er rammelagt i kommuneplanen, hvorfor kommunen heller ikke er forpligtet til at fremme planlægningen ved at udarbejde en lokalplan , jf. planlovens § 13, stk. 3.

Projekterne er blevet prioriteret og anbefalet på baggrund af et udarbejdet screeningsværktøj.

Teknik- og Miljøudvalget har hidtil lagt sig fast på, at administrationen kan have to projekter i luften ad gangen. Dette i et rullende forløb, hvor én planproces kører frem til, at planforslag er godkendt og sendt i offentlig høring, hvorefter næste projekt starter op etc.

Selve processen omkring udarbejdelse af kommuneplantillæg, lokalplan og tilhørende miljøvurderinger har en tidshorisont på ca. et år.  Processen afhænger bl.a. af projektets beskaffenhed, omgivelser, forholdet til andre interesser og udpegninger mv.

**Om nettilslutning**Kommunen har modtaget oplysninger om mulighederne for nettilslutning og estimerettilslutningsår på en række af de indsendte ansøgninger fra det lokale netselskab Elias Mikkelsen. Generelt skal anlæg under 80 hektar nettilsluttes af Elias Mikkelsen, mens anlæg derover skal net-tilsluttes af det nationale Energinet. Oplysningerne fra Cerius fremgår af bilag 2, med afsæt i fra dialogmødet.

*Om vægtning af hensyn i prioriteringen*Administrationen anbefaler, at det fortsat er de planlægningsmæssige principper, der er der grundlæggende afsæt for at vurdere projekterne ind i en prioritering. Det vil sige, at det er kommuneplanens retningslinjer, der er fundamentet for at vurdere værdien af et givent projekt, og hvorvidt det skal fremmes i kommunens nærmere planlægning.

Retningslinjerne er i hovedtræk:

* Placering og udformning, afstand til naboer, nedtagning og skrotning
* Hensyn til eksisterende udpegninger: Landskab, kirkeomgivelser, natur, skov mv.
* Multifunktionalitet – helhedsbetragtning af projektet i forhold til omgivelserne
* Beplantning, biodiversitet og afskærmning
* Rekreative elementer og inddragelse af lokalsamfundet

I forlængelse heraf betyder det, at hensynet til, hvornår et projekt kan nettilsluttes alene vil være et supplerende hensyn, der indgår i prioriteringen af de projekter som kommunen i øvrigt vil fremme.

*Om den videre proces frem til sommeren*Følgende aktiviteter pågår frem til Udvalgets møde den 13. juni 2024, hvor Udvalget tager stilling til næste prioriteringsrunde:

* Projektholdere fremsender evt. opdateret projektmateriale, og administrationen behandler og strukturerer det fremsendte.
* Administrationen ajourfører screeningen af projekterne, og udarbejder en opdateret fotoanalyse af de nye projekter.
* Administrationen følger op på og verificerer tilslutningsår på de enkelte projekter med hhv. Cerius og Energinet, jf. bilag 2

*Administrationen bemærker*Opsummerende anbefaler administrationen, at de konkrete projekter vurderes i overensstemmelse med de besluttede retningslinjer, samt at tidspunktet for mulig nettilslutning indgår i prioriteringen af de projekter der potentielt kan planlægges for jf. retningslinjerne.

Administrationen vil fremadrettet sikre, at oversigten med screeningen af projekterne holdes løbende opdateret og offentlig tilgængelig, så det er muligt at følge med i hvor de enkelte projekter er i planlægningsprocessen.

Administrationen bemærker, at Udvalget skal være forberedt på, at det fremadrettet, og udover de to der allerede er modtaget, må forventes, at kommunen modtager flere ansøgninger der indeholder andre VE-anlæg end solceller.

## Økonomiske konsekvenser

Ingen.